Op mod 100 lande blev fredag ramt af et kæmpe stort hackerangreb. Hackerne har spærret data, som de så kræver penge for at låse op igen. Flere hospitaler i England blev ramt af netop den type angreb, og nogle IT-eksperter mener, at Danmark også har været under angreb. - Jeg har ikke hørt om det så omfattende før, som det, man ser i England. Det virker meget vildt, siger IT-direktør i Region Nordjylland, Klaus Larsen, på vegne af Danske Regioner til TV2. Han fortæller også, at de er meget opmærksomme på problemet, og at de følger udviklingen tæt. - Vi er meget, meget opmærksomme på udviklingen og holder skarpt øje med, hvad der sker i England, siger han.

Opsummering:
Det enorme internationale hackerangreb der ramte store dele af verden i går bliver fulgt tæt af IT-eksperterne i Region Nordjylland.